钦定古今图书集成/明伦汇编/宫闱典/第089卷 > 平阳昭公主 下嫁柴绍
## 钦定古今图书集成/明伦汇编/宫闱典/第089卷 > 平阳昭公主 下嫁柴绍

按《唐书公主列传》：平阳昭公主，太穆皇后所生，下嫁
柴绍。初，高祖兵兴，主居长安，绍曰：“‘尊公将以兵清京
师，我欲往，恐不能偕，奈何’？主曰：‘公行矣，我自为计’。绍诡道走并州，主奔鄠，发家赀，招南山亡命得数百人
以应帝。于是名贼何潘仁璧司竹园，杀行人，称总管。
主遣家奴马三宝喻降之，共攻鄠。别部贼李仲文、向”
善志、丘师利等各持所领会戏下，因略地盩厔，武功
始平。下之。乃申法誓众，禁剽夺，远近咸附，勒兵七万，
威振关中。帝渡河，绍以数百骑并南山来迎，主引精
兵万人与秦王会渭北。绍及主对置幕府，分定京师，
号“娘子军。”帝即位，以功给赉不涯。武德六年薨。葬加
前后部羽葆、鼓吹、大路麾幢、虎贲甲卒班剑。太常议：
妇人葬，古无鼓吹。帝不从，曰：“鼓吹，军乐也。往者主身
执金鼓，参佐命，于古有邪？宜用之。”按《柴绍传》，绍字
嗣昌，晋州临汾人。幼趫悍，有武力，以任侠闻，补隋太
子千牛备身。高祖妻以平阳公主。将起兵，绍走间道
迎谒。时太子建成、齐王元吉亦自河东往，遇诸涂，建
成曰：“追书急，恐吏逮捕”，请依剧贼，冀自全。绍曰：“不可。
贼知君唐公子，必执以为功，徒死尔，不如疾走。”太原。
既入雀鼠谷，闻义兵起，谓绍有谋，乃相贺。授右领军
大都督府长史，领彀骑发晋阳，先抵霍邑城下觇形
势，还白宋老生：“一夫敌我，兵到必出战，可掳也。”大师
至，老生果出，绍力战有功。从下临汾、绛郡。隋将桑显
和来战，绍引军缭其背，与史大奈合攻之。显和败，遂
平京师。进右光禄大夫，封临汾郡公。高祖即位，拜左
翊卫大将军，累从征讨，以功进封霍国公，迁右骁卫
大将军。吐谷浑、党项寇边，敕绍讨之。卤据高射绍军，
雨矢，士失色。绍安坐，遣人弹《胡琵琶》，使一女子舞。卤
疑之，休射观绍伺其懈，以精骑从后掩击，卤大溃，斩
首五百级。贞观二年，平梁师都，转左卫大将军。出为
华州刺史，加镇军大将军，徙谯国。既病，太宗亲问之。
卒，赠荆州都督，谥曰襄。二子：哲威、令武。哲威为左屯
卫将军，袭封。坐弟谋反，免死，流邵州。起为交州都督，
卒。